Turistiski zwjazk Łužiska jězorina pyta domoródnych, kotřiž chcyli raz jako fotowy model skutkować. Z fotografijemi chcedźa za jězorinu w brošurach a socialnych syćach wabić.
Zły Komorow (SN/MWj). Za nowe fota pyta turistiski zwjazk Łužiska jězorina ludźi z regiona, kotřiž rady před kameru steja a maja lóšt, so jedyn dźeń jako fotowy model na wšelakich městnach jězoriny fotografować dać. Za to pytaja aktiwne pory w starobje wot 40 lět a starše, swójby z dźěćimi w starobje třoch do 14 lět kaž tež dźědow a wowki z wnučkami w starobje třoch do dźesać lět. Nazhonjenja z fotografowanjom njejsu trěbne. Skerje měli zajimcy přirodnje wustupować a žadyn strach před kameru njeměć. Fotografować chcedźa jich w typiskich dowolowych situacijach, kaž na přikład na přibrjoze, při kolesowanju abo padlowanju, při wopyće w muzeju abo kofejowni a w podobnych situacijach.
szl_Latn szl_Latn